钦定古今图书集成/理学汇编/字学典/第083卷 > 《王羲之笔势论十二章》 > 《序》
## 钦定古今图书集成/理学汇编/字学典/第083卷 > 《王羲之笔势论十二章》 > 《序》

告汝子敬。吾观汝书，性过人仍，未闲规矩。父不亲教，自古有之。今述《笔势论》一篇，开汝之悟。凡斯字势，犹有十二章，章有指归，定其模楷，详其舛谬，撮其要实，录此便宜。或变体处多，罕臻其本；转笔处众，莫识其源。悬针垂露之踪，难为体制；扬波腾气之势，足可迷人。故辨其由，堪愈膏肓之疾。今书《乐毅论》一本，《笔势论》一篇，贻尔藏之，勿播于外。缄之秘之，不可示知。诸友穷研篆籀，功省而易成；纂集精专，形彰而势显。存意学者，两月可见其功；天性灵者，百日亦知其本。此之笔论，可谓家宝家珍，学而秘之，世有名誉，笔削久矣。罕有奇者，始克有成。研精覃思，考诸规矩，存其要略，以为斯论。初成之时，同学张伯英欲求见之，吾诈云“失矣。” 盖自秘之甚，不苟传也。